Omul de afaceri timişorean le-a promis clienţilor apartamente pe strada Pasteur din Cluj-Napoca. Deşi acestea nu au fost construite, el le-a pretins cumpărătorilor avansuri de până la 10.000 de euro.

Marius Leontiuc a primit pedeapsa de 19 ani de închisoare, după ce iniţial fusese condamnat de o instanţă din Timişoara la 10 ani. Omul de afaceri a cerut şi obţinut la Înalta Curte de Casaţie şi Justiţie rejudecarea dosarului, care a fost trimis la Curtea de Apel Cluj.

Din pedeapsa de 19 ani i se vor reduce însă cei aproape 4 ani pe care i-a executat în arest preventiv.

În acelaşi dosar, Curtea de Apel Cluj le-a condamnat şi pe reprezentantele agenţiei imobiliare, care a intermediat vânzările fictive, la 16, respectiv 13 ani de închisoare.

Instanţa a decis și ca toate persoanele înşelate să fie despăgubite. Cei trei inculpaţi trebuie să le achite acum celor peste 100 de familii păcălite despăgubiri de peste 1 milion de euro. Marius Leontiuc a spus însă la ultimul termen că nu are rost să returneze din pagube, din cauză că nu beneficiază de clemenţa instanței.

Decizia Curţii de Apel poate fi atacată cu recurs în termen de 10 zile de la pronunţare.